ahmadiyya
Ahmadiyya er en islamisk reformbevægelse stiftet i 1889 i Punjab, Indien, af Mirza Ghulam Ahmad, der erklærede, at han var islams lovede Messias. Islam, hindu-religioner og kristen mission havde hver for sig mange tilhængere i Punjab, og Ahmad opfattes af sine tilhængere som både den kristne Messias og den hinduistiske Krishna.
Siden 1947 er ahmadiyya blevet ledet fra Qadiyan i Pakistan. Islam betragter den som kætteri, bl.a. fordi Ahmad har status af profet.
Det er et af ahmadiyyas særtræk, at den tidligt missionerede i Vesten. I 1967 åbnede den i Hvidovre den første moské i Norden, Nusrat Djahan-moskéen, opført efter tegninger af den danske ingeniør John Zachariasen, og den udgav Koranen komplet i ahmadiyya-muslimen Abd al-Salam Madsens danske oversættelse.
Bevægelsen har ca. 12 mio. medlemmer, i Danmark ca. 500 (2005), hvoraf over 2/3 er pakistanske indvandrere.